LONDON (procycling.no): Selv etter at Thor Hushovd gir seg, vil antall norske sykkelproffer holde stand.

I England får nemlig procycling.no opplyst at Sven Erik Bystrøm (22) er nær ved å skrive under kontrakt med et World Tour-lag.

Som procycling.no skrev i midten av mai, er det russiske Katjusja det dreier seg om.

– Den siste formaliteten fra Katjusja gjenstår. Jeg må signere kontrakten før det er i boks. Det er den siste 100 prosent-bekreftelsen som mangler, sier Bystrøm til procycling.no mandag kveld.

Katjusja har mye å holde styr på under Tour de France. Deriblant opptrekkstoget til Alexander Kristoff.

procycling.no erfarer at 22-åringen vil binde seg til Katjusja etter at oppstyret rundt Tour de France har lagt seg.

Bystrøm sykler i dag for Øster Hus-Ridley og er en del av treningsgruppa i Stavanger som inkluderer Kristoff. Årets Milano-Sanremo-vinner har pushet på for å få overgangen i orden.

Det fortalte han procycling.no tilbake i mai måned:

– Jeg håper han blir det (Kristoffs lagkamerat i Katjusja). Jeg har gjort det jeg kan. Jeg har fortalt både manageren min og lagledelsen at jeg vil ha ham inn. Det ser ut til at det kan løse seg, uttalte Kristoff.

Les artikkelen her: Han er Norges neste sykkelproff

Bystrøm forbereder seg denne uka på å sykle Europamesterskapet for U23-ryttere i Sveits. Han reiser sørover til alpelandet senere i uka.

Fellesstartene er lørdag og søndag, og procycling.no følger naturligvis mesterskapet, både på dame- og herresiden.